**โรงเรียนมัธยมสาธิตวัดพระศรีมหาธาตุ มหาวิทยาลัยราชภัฏพระนคร** เป็นโรงเรียนสาธิตในระดับมัธยมศึกษา ในกำกับของมหาวิทยาลัยราชภัฏพระนคร สังกัดกระทรวงการอุดมศึกษา วิทยาศาสตร์ วิจัยและนวัตกรรม ตั้งอยู่ ณ ถนนแจ้งวัฒนะ แขวงอนุสาวรีย์ เขตบางเขน กรุงเทพมหานคร ก่อตั้งเมื่อ 1 กรกฎาคม พ.ศ. 2496 โดยจอมพลแปลก พิบูลสงคราม

โรงเรียนก่อตั้งขึ้นตามดำริของจอมพลแปลก พิบูลสงคราม ภายหลังจากการสร้างวัดประชาธิปไตย (ปัจจุบันคือ วัดพระศรีมหาธาตุวรมหาวิหาร) เพื่อให้เป็นอนุสรณ์แก่การปกครองระบอบประชาธิปไตยที่ดำเนินมาแล้วสิบสองปี ตามแนวคิดในการสร้างโรงเรียนคู่กับวัด เพื่อพัฒนาองค์กรชุมชนตามหลัก "บ-ว-ร" (บ้าน - วัด - โรงเรียน) โดยใช้ที่ดินของวัดพระศรีมหาธาตุวรมหาวิหารส่วนหนึ่ง เป็นที่ตั้งสถานศึกษาจนถึงปัจจุบัน อยู่ในพื้นที่เดียวกันกับวิทยาลัยการฝึกหัดครู ภายในพื้นที่โรงเรียนมีอาคารเรียนหลัก 3 อาคาร โดยอาคารแรก (อาคารสาธิต 1) สร้างขึ้นพร้อมโรงเรียนในปี พ.ศ. 2496 และนอกจากนี้ยังมี ศูนย์ฝึกกีฬา สำหรับ บาสเกตบอล เทนนิส เปตอง และกีฬาอื่นๆ

ตราสัญลักษณ์ประจำโรงเรียนคือ พระพิฆเนศ และ พระราชลัญจกรในรัชกาลที่ 9 โดยสีประจำโรงเรียนคือ เหลือง-ชมพู และต้นไม้ประจำโรงเรียนคือต้นสน

โรงเรียนมัธยมสาธิตวัดพระศรีมหาธาตุ มหาวิทยาลัยราชภัฏพระนคร ได้รับการประเมินคุณภาพจากสำนักงานรับรองมาตรฐานและประเมินคุณภาพการศึกษา ในปี พ.ศ. 2550 ได้รับคุณภาพในระดับดีมากใน ด้านผู้เรียน ด้านผู้บริหาร และด้านครู

ประวัติ
-------

โรงเรียนมัธยมสาธิตวัดพระศรีมหาธาตุ มหาวิทยาลัยราชภัฏพระนคร ก่อตั้งขึ้นจากการปรึกษาหารือกันระหว่างจอมพลแปลก พิบูลสงคราม นายกรัฐมนตรี พลเอกมังกร พรหมโยธี รัฐมนตรีว่าการกระทรวงศึกษาธิการในขณะนั้น และพลอากาศเอก หลวงเชิดวุฒากาศ รัฐมนตรีช่วยว่าการกระทรวงศึกษาธิการในขณะนั้น พร้อมกับสมเด็จพระมหาวีรวงศ์ (พิมพ์ ธมฺมธโร) เจ้าอาวาสวัดพระศรีมหาธาตุวรมหาวิหาร ขณะที่ท่านยังดำรงสมณศักดิ์ที่พระธรรมปิฎก ได้เห็นความสำคัญของการศึกษา กับ ความสะดวกที่ไม่ต้องไปเรียนในเขตพระนคร

โรงเรียนได้เริ่มจัดการเรียนการสอน เมื่อวันที่ 9 กรกฎาคม พ.ศ. 2496 โดยเปิดชั้นมัธยมศึกษาปีที่ 1 จำนวน 2 ห้องเรียน สังกัด กรมวิสามัญศึกษา มีนักเรียนทั้งหมด 50 คน ครู 5 คน มีอาจารย์สุวรรณ วิณวันก์ เป็นครูใหญ่ โดยใช้ชื่อว่า โรงเรียนวัดพระศรีมหาธาตุ

ต่อมาทางโรงเรียนได้โอนย้ายมาสังกัดของวิทยาลัยครูพระนคร ให้เป็นโรงเรียนสาธิตของวิทยาลัยครูพระนครเมื่อปี พ.ศ. 2513 และใช้ชื่อว่า โรงเรียนมัธยมสาธิตวัดพระศรีมหาธาตุ วิทยาลัยครูพระนคร โดยเปลี่ยนตามสายการบริหารงานของวิทยาลัยครูพระนคร

ในปี พ.ศ. 2538 เมื่อมีการตราพระราชบัญญัติสถาบันราชภัฏ พ.ศ. 2538 ทำให้วิทยาลัยครูพระนครได้รับการยกสถานะเป็นสถาบันราชภัฏพระนคร และโรงเรียนซึ่งอยู่ในสังกัดสถาบันราชภัฏฯ ได้เปลี่ยนชื่อเป็น โรงเรียนมัธยมสาธิตวัดพระศรีมหาธาตุ สถาบันราชภัฏพระนคร

ในปี พ.ศ. 2547 เมื่อมีการตราพระราชบัญญัติมหาวิทยาลัยราชภัฏ พ.ศ. 2547 ทำให้สถาบันราชภัฏพระนครได้รับการยกสถานะเป็นมหาวิทยาลัยราชภัฏพระนคร และโรงเรียนซึ่งอยู่ในสังกัดมหาวิทยาลัยราชภัฏฯ ได้เปลี่ยนชื่อเป็น โรงเรียนมัธยมสาธิตวัดพระศรีมหาธาตุ มหาวิทยาลัยราชภัฏพระนคร

อาคารและสิ่งปลูกสร้างภายในโรงเรียน
----------------------------------

อาคารสาธิต 1
อาคารสาธิต 2
สระน้ำโรงเรียน ที่ตั้งศูนย์ศึกษาพันธุ์สัตว์น้ำและพรรณไม้เฉลิมพระเกียรติ
ลานโพธิ์
### อาคารเรียน

1. **อาคารสาธิต 1 (อาคาร 31)** หรือ ที่เรียกกันว่า "ตึกเก่า" เป็นอาคารที่สร้างขึ้นมาพร้อมกับการก่อตั้งโรงเรียน โดยมี จอมพล ป. พิบูลสงคราม นายกรัฐมนตรีไทย คนที่ 3 เป็นประธานการจัดสร้างและวางศิลาฤกษ์ เมื่อวันที่ 4 พฤษภาคม พ.ศ. 2496 แล้วจึงลงมือสร้างในวันที่ 17 มิถุนายน พ.ศ. 2496 โดยบริษัทบริการส่งเสริมอาชีวศึกษา (บ.ส.อ.) ทำพิธีเปิดโดยพลเอกมังกร พรหมโยธี รัฐมนตรีว่าการกระทรวงศึกษาธิการในขณะนั้น เมื่อวันที่ 24 มิถุนายน พ.ศ. 2497 มีลักษณะเป็นอาคารคอนกรีตเสริมเหล็กทรงไทย 2 ชั้น 22 ห้องเรียน ภายในอาคารปัจจุบันประกอบด้วยห้องต่าง ๆ ดังนี้

|  |  |
| --- | --- |
| * ห้องเรียนปรับอากาศระดับมัธยมศึกษาตอนปลาย
* ห้องปฏิบัติการทางวิทยาศาสตร์ 1 - 2
* ห้องปฏิบัติการทางคณิตศาสตร์
* ห้องปฏิบัติการทางภาษา (โครงการ Intensive English Program) และชุมนุมภาษาจีน
* ห้องงานแนะแนว
* ห้องประกันคุณภาพทางการศึกษา
* ห้องปฏิบัติการงานฝีมือ
* ห้องพักอาจารย์พลานามัย
* ห้องพักอาจารย์ภาษาไทย
* ห้องพักอาจารย์คณิตศาสตร์
 | * ห้องพักอาจารย์วิทยาศาสตร์
* ห้องพักอาจารย์สังคมศึกษา
* ห้องสำนักงาน Intensive English Program
* ห้องประชุมอาจารย์
* ห้องงานวิชาการ
* ฝ่ายบริหารจัดการ และ ห้องงานธุรการ
* ห้องงานสวัสดิการ
* ห้องพัสดุ
* ห้องผู้อำนวยการ
* ห้องโสตทัศนอุปกรณ์ 1
* ห้องญี่ปุ่นศึกษา
* ห้องจีนศึกษา
 |

2. **อาคารสาธิต 2 (อาคาร 32)** เป็นอาคารเรียน 4 ชั้น ขนาด 18 ห้องเรียน ปรับปรุงอาคารครั้งล่าสุดโดยการซ่อมแซมโครงสร้าง และทาสีอาคารใหม่ ในปีการศึกษา 2551 ประกอบด้วยห้องต่างๆดังนี้

|  |  |
| --- | --- |
| * ห้องเรียนปรับอากาศระดับมัธยมศึกษาตอนต้น
* ห้องสมุด
* ห้องงานกิจการนักเรียน
* ห้องพักอาจารย์สังคมศึกษา
* ห้องกิจกรรม
 | * ห้องประชาสัมพันธ์
* ห้องพักอาจารย์
* ห้องโสตทัศนอุปกรณ์ 2
* ห้องปฏิบัติการสังคมศึกษา
* ห้องศิลปศึกษา
 |

3. **อาคารปฏิบัติการ (อาคาร 49)** เริ่มก่อสร้างเมื่อปี พ.ศ. 2548 แล้วเสร็จเมื่อปี พ.ศ. 2550 ทำพิธีเปิดอาคารอย่างเป็นทางการเมื่อวันที่ 1 กรกฎาคม พ.ศ. 2551เป็นอาคารอเนกประสงค์ 6 ชั้น ประกอบด้วยห้องปฏิบัติการในกลุ่มสาระวิชาต่าง ๆ ดังนี้

|  |  |
| --- | --- |
| * ห้องปฏิบัติการดนตรีสากล 1 - 2
* ห้องปฏิบัติการดนตรีไทย
* ห้องปฏิบัติการนาฏศิลป์
* ห้องปฏิบัติการฟิสิกส์
* ห้องปฏิบัติการเคมี
* ห้องปฏิบัติการชีววิทยา
* ห้องปฏิบัติการคอมพิวเตอร์
* ศูนย์ปฏิบัติการพลศึกษา
 | * ห้องปฏิบัติการภาษาต่างประเทศ
* ห้องพักอาจารย์คอมพิวเตอร์
* ห้องพักอาจารย์ภาษาต่างประเทศ
* ห้องพักอาจารย์วิทยาศาสตร์
* ห้องประชุม ปอง มณีศิลป์
* ที่ทำการสมาคมศิษย์เก่าโรงเรียนวัดพระศรีมหาธาตุ
* ที่ทำการสมาคมผู้ปกครองและครูฯ
 |

นอกจากนี้โรงเรียนยังถูกใช้เป็นฉากในภาพยนตร์ ละคร โฆษณา และรวมถึงมิวสิควีดีโอหลายชิ้น เช่น มอ ๘, แก๊งชะนีกับอีแอบ, เพื่อนเฮี้ยน..โรงเรียนหลอน ตอน เสียงตามสาย, ภาพยนตร์สั้นโตไปไม่โกง ตอน ผู้ตัดสิน, ละคร เรื่อง คู่กรรม , ละคร เรื่อง ทองเนื้อเก้า , ละครซิทคอม จุดนัดภพ , ภาพยนตร์ อวสานโลกสวย มิวสิควีดีโอเพลง ยาวนานเพียงใด ของ SIX C.E , มิวสิควีดีโอเพลง เธอยัง ของ โปเตโต้ , มิวสิควีดีโอเพลง แชร์ ของ โปเตโต้ , มิวสิควีดีโอเพลง กรุณาพูดดังๆ ของ ซีต้า ซาไลย์ เป็นต้น

### สิ่งปลูกสร้างอื่น ๆ

* **หอประชุมสาธิตราชภัฏพระนคร (อาคาร 39)** ก่อสร้างขึ้นพร้อมกับการก่อตั้งโรงเรียน มีการปรับปรุงครั้งใหญ่เมื่อปี พ.ศ. 2545 บรรจุผู้เข้าประชุมได้ประมาณ 1,000 คน
* **ศูนย์ฝึกกีฬามัธยมสาธิตฯ** เป็นที่ใช้สำหรับดำเนินกิจกรรมกีฬาต่าง ๆ เช่น บาสเกตบอล วอลเล่ย์บอล หรือฟุตซอล เป็นต้น
* **ศูนย์ฝึกกีฬาเปตอง** ตั้งอยู่ด้านหลังอาคารสาธิต 1 มีอยู่ 2 เลน ใช้สำหรับให้อาจารย์ นักเรียน และผู้สนใจทั่วไปสามารถเล่นกีฬาเปตองได้
* **ศูนย์ฝึกกีฬาเทเบิลเทนนิส** ตั้งอยู่ด้านหลังอาคารสาธิต 1 มีโต๊ะใช้สำหรับเล่นและฝึกซ้อมกีฬาเทเบิลเทนนิสกว่า 10 โต๊ะ
* **สนามเทนนิส ลานโพธิ์** ตั้งอยู่ด้านข้างอาคารสาธิต 1 ฝั่งตะวันตก เดิมเป็นที่รกร้าง ก่อนปรับปรุงภูมิทัศน์ใหม่ เมื่อปี พ.ศ. 2549 มีคอร์ดรูปแบบมาตรฐานสำหรับเล่นเทนนิส 1 คอร์ด
* **ศูนย์ศึกษาพันธุ์สัตว์น้ำและพรรณไม้เฉลิมพระเกียรติ** ดำเนินแผนโครงการตั้งแต่ปี พ.ศ. 2549 เพื่อใช้ในการศึกษาและวิจัยพันธุ์สัตว์น้ำและพันธุ์พืช ตามโครงการการเรียนรู้แบบบูรณาการ
* **ศูนย์ปฏิบัติงานฝีมือ** เป็นสถานที่สำหรับปฏิบัติการทางการงานอาชีพ เช่น งานประดิษฐ์ งานไม้ งานช่าง งานโภชนาการ งานออกแบบ เป็นต้น
* **แปลงเกษตรสาธิต** เป็นแหล่งเรียนรู้ทางการเกษตร มีการเพาะปลูกพันธุ์ไม้ต่างๆ เช่น ไม้ยืนต้น ไม้ล้มลุก และแปลงผักสวนครัว เป็นต้น
* **บ้านพักนักการ**

ทำเนียบผู้บริหารโรงเรียน
------------------------

| ลำดับ | ชื่อ สกุล | ตำแหน่ง | วาระการดำรงตำแหน่ง |
| --- | --- | --- | --- |
| 1 | อาจารย์สุวรรณ วิณวันก์ | ครูใหญ่ | พ.ศ. 2496 – 2506 |
| 2 | อาจารย์ชุบ กายสิทธิ์ | ครูใหญ่ | พ.ศ. 2506 – 2507 |
| 3 | อาจารย์อรุณ ทีปะปาน | ครูใหญ่ | พ.ศ. 2507 – 2509 |
| 4 | อาจารย์เฉลิมลักษณ์ บุญเกตุ | ครูใหญ่ | พ.ศ. 2509 – 2512 |
| 5 | อาจารย์บังอร คชะสุต | อาจารย์ใหญ่ | พ.ศ. 2512 – 2513 |
| 6 | อาจารย์ประเยาว์ ศักดิ์ศรี | อาจารย์ใหญ่ | พ.ศ. 2513 – 2517 |
| 7 | ท่านผู้หญิงพึงใจ สินธวานนท์ | อาจารย์ใหญ่ | พ.ศ. 2517 – 2519 |
| 8 | อาจารย์นิรมล ศังขะฤกษ์ | อาจารย์ใหญ่ | พ.ศ. 2519 – 2521 |
| 9 | อาจารย์ถนิม สุขพรหม | อาจารย์ใหญ่ | พ.ศ. 2521 – 2523 (วาระที่ 1) |
| ผู้อำนวยการ | พ.ศ. 2529 – 2530 (วาระที่ 2) |
| 10 | ผู้ช่วยศาสตราจารย์ชาญชัย ศรีไสยเพชร | อาจารย์ใหญ่ | พ.ศ. 2523 – 2525 |
| 11 | ผู้ช่วยศาสตราจารย์ประทุม แป้นสุวรรณ | ผู้อำนวยการ | พ.ศ. 2525 – 2529 |
| 12 | รองศาสตราจารย์ชวนพิศ ทองทวี | ผู้อำนวยการ | พ.ศ. 2530 – 2532 |
| 13 | ผู้ช่วยศาสตราจารย์ ดร.นาถลดา สาลีนุกุล | ผู้อำนวยการ | พ.ศ. 2532 – 2536 |
| 14 | ผู้ช่วยศาสตราจารย์วุฒิพงษ์ ดำรงพร | ผู้อำนวยการ | พ.ศ. 2536 – 2538 |
| 15 | รองศาสตราจารย์สมคิด บางโม | ผู้อำนวยการ | พ.ศ. 2538 – 2541 |
| 16 | ผู้ช่วยศาสตราจารย์พูนเกียรติ ประถมบุตร | ผู้อำนวยการ | พ.ศ. 2541 – 2548 |
| 17 | ศาสตราจารย์ศรีณัฐ (อุไรวรรณ) ไทรชมภู | ผู้อำนวยการ | พ.ศ. 2548 – 2549 |
| 18 | ผู้ช่วยศาสตราจารย์เกษม ช่วยพนัง | ผู้อำนวยการ | พ.ศ. 2549 – 2552 |
| 19 | อาจารย์พีลาภ วงษ์พานิชย์ **(ฝ่ายวิชาการ)** อาจารย์ปกรชัย เมืองโคตร **(ฝ่ายกิจการนักเรียน)** อาจารย์ ดร.ประพันธ์ ล้ำนาค **(ฝ่ายบริหารจัดการ)** | ผู้อำนวยการ | พ.ศ. 2552 - 2557 |
|
| 20 | อาจารย์พีลาภ วงษ์พานิชย์ | ผู้อำนวยการ | พ.ศ. 2557 - 2564 |
| 21 | อาจารย์ ดร.สุธีร์ คำแก้ว | ผู้อำนวยการ | พ.ศ. 2564 - ปัจจุบัน |
|

หลักสูตรที่เปิดสอน
------------------

โรงเรียนเปิดทำการเรียนการสอนในระดับมัธยมศึกษาตอนต้นและตอนปลาย ระดับชั้นมัธยมศึกษาตอนต้นชั้นละ 4 ห้องเรียน และระดับชั้นมัธยมศึกษาตอนปลาย ชั้นละ 3 ห้องเรียน สามารถแบ่งออกได้คือ

* **ระดับชั้นมัธยมศึกษาตอนต้น**

ทุกห้องเรียนดำเนินการเรียนด้วยหลักสูตรพิเศษ **"Intensive English Program"** อันเป็นโครงการพัฒนาศักยภาพนักเรียนให้มีความสามารถในภาษาอังกฤษแก่นักเรียนชั้นมัธยมศึกษาตอนต้น โดยเรียนกับอาจารย์เจ้าของภาษา 5 คาบต่อสัปดาห์ และชั่วโมงภาษาอังกฤษกับครูชาวไทย 1 คาบต่อสัปดาห์ เพื่อส่งเสริมให้มีทักษะความเป็นเลิศในภาษาอังกฤษเพื่อนำใปใช้จริงในอนาคต

* **ระดับชั้นมัธยมศึกษาตอนปลาย** ในระดับมัธยมศึกษาตอนปลายเปิดสอน 4 แผนการเรียน คือ
	+ วิทยาศาสตร์-คณิตศาสตร์
	+ ภาษาอังกฤษ-คณิตศาสตร์
	+ ภาษาอังกฤษ-ภาษาญี่ปุ่น
	+ ภาษาอังกฤษ-ภาษาจีน

ระบบการคัดเลือกเข้าศึกษา
------------------------

สำหรับการคัดเลือกเข้าศึกษาต่อยังโรงเรียนมัธยมสาธิตวัดพระศรีมหาธาตุ มหาวิทยาลัยราชภัฏพระนคร มีอยู่ 2 ประเภทคือ

1. **ประเภทโควตาพิเศษ** คัดเลือกจากนักเรียนโรงเรียนระดับประถมศึกษาในพื้นที่ใกล้เคียงของโรงเรียนมัธยมสาธิตฯ (กรุงเทพมหานคร, จังหวัดนนทบุรี และจังหวัดปทุมธานี บางส่วน) โรงเรียนละ 3 คน ดำเนินการสอบคัดเลือกด้วยชุดทดสอบทางวิชาการของโรงเรียนฯอีกครั้ง เพื่อให้ได้นักเรียนระบบโควตาพิเศษเพียง 30 คนต่อปีการศึกษา การคัดเลือกประเภทนี้จะรับเฉพาะการเข้าศึกษาต่อระดับมัธยมศึกษาปีที่ 1 (โครงการ Intensive English Program) เท่านั้น

โดยการสอบประเภทนี้จะประกาศรับสมัครในช่วงเดือนธันวาคม และจัดสอบในช่วงเดือนมกราคม ของทุกปีการศึกษา

2. **ประเภทคัดเลือกทั่วไป** เป็นการสอบคัดเลือกรูปแบบปกติ ดำเนินการสอบคัดเลือกด้วยชุดทดสอบทางวิชาการของโรงเรียนฯ โดยแบ่งจำนวนการรับนักเรียนดังนี้

* *มัธยมศึกษาปีที่ 1* ดำเนินการเรียนการสอนในรูปแบบการสอนภาษาอังกฤษแบบเข้มข้น (Intensive English Program) ทั้งหมด รับประมาณ 180 คน ต่อปี
* *มัธยมศึกษาปีที่ 4* (แผนการเรียนคณิตศาสตร์ - ภาษาอังกฤษ แผนการเรียนภาษาอังกฤษ - ภาษาญี่ปุ่น และแผนการเรียนภาษาอังกฤษ - ภาษาจีน) รับประมาณ 5 คน ต่อแผนการเรียน

โดยการสอบประเภทนี้จะประกาศรับสมัครในช่วงเดือนมกราคม และจัดสอบในช่วงเดือนกุมภาพันธ์ ของทุกปีการศึกษา

ชีวิตในโรงเรียน
---------------

โรงเรียนมีกิจกรรมต่างๆที่พัฒนาทักษะทางวิชาการและกิจกรรมเสริมศักยภาพทั้งในและนอกห้องเรียน ดังต่อไปนี้ 

กีฬาคณะสีสัมพันธ์
กีฬาคณะสีจะจัดขึ้นในภาคเรียนที่ 1 ของทุกปีการศึกษา คณะสีของโรงเรียนเป็นชื่อของพรรณไม้ไทย ใช้วิธีแบ่งนักเรียน มัธยมศึกษาตอนต้นที่เข้าใหม่ด้วยการจับสลากเลือกคณะสี โดยจะต้องจับสลากเปลี่ยนคณะสีใหม่อีกครั้งเมื่อขึ้นมัธยมศึกษาตอนปลาย มีทั้งหมด 4 คณะสี อันประกอบด้วย

* ██ คณะชัยพฤกษ์ (Chaiyaphruek) สีเขียว
* ██ คณะพุทธชาด (Bhudhachad) สีแดง
* ██ คณะราชพฤกษ์ (Rajaphruek) สีเหลือง
* ██ คณะบัวหลวง (Bualuang) สีชมพู

อันมีบทกลอนที่กล่าวถึง คณะสีทั้งสี่ไว้ว่า

> 
> *ชัยพฤกษ์กึกก้องต้องตรึงจิต*
> *พุทธชาดวาดชีวิตศิษย์สุขสันต์*
> *ราชพฤกษ์นึกภิรมย์ชมชื่นกัน*
> *บัวหลวงนั้นพลันเรื่อยลั่นกังสดาล*
> *มองสีเขียวเหลียวไปให้ใจชื่น*
> *แดงระรื่นหมื่นรสาซ่าซ่านหวาน*
> *เหลืองเรืองรุ่งจุ่งสรัญทุกวันวาน*
> *ชมพูมาลย์นานหอมพยอมจริง*
> *เรียงพยัญชน์สันสีปรีดามาก*
> *อย่ายุ่งยากบากแยกสรรพ์ศฤง*
> *ทั้งเขียวเหลืองเยื่องแดงชมพูพริง*
> *เปนหนึ่งสิ่งเดียวแดด้วยพ.ม.*

ในกิจกรรมนี้ทำให้นักเรียนเกิดความมีส่วนร่วมในการฝึกการทำงานเป็นหมู่คณะ ตลอดจนก่อให้เกิดความสนุกสนานระหว่างกลุ่มเพื่อนฝูง สร้างความสามัคคีกลมเกลียวระหว่างรุ่นพี่และรุ่นน้อง และส่งเสริมการออกกำลังกาย เพื่อพลานามัยที่สมบูรณ์

กิจกรรมชมรมและชุมนุม
กิจกรรมชมรมและชุมนุมต่าง ๆ เป็นกิจกรรมที่เปิดโอกาสให้นักเรียนได้ทำกิจกรรมตามความสนใจของตน ภายใต้แนวคิดและเหตุผลเชิงสร้างสรรค์ สร้างความรู้จัก และพบปะกันมากยิ่งขึ้น โดยภายในโรงเรียนฯ ได้มีการก่อตั้งชุมนุมขึ้นเป็นจำนวนมาก ตามความสนใจของนักเรียนที่มีหลากหลาย อาทิเช่น ภาษา กีฬา สิ่งแวดล้อม วัฒนธรรม สังคม คหกรรม คอมพิวเตอร์ ศิลปศึกษา เป็นต้น โดยนักเรียนสามารถเลือกชมรมได้ตามความสนใจของนักเรียน ไม่จำกัดชั้นปี โดยมีชุมนุมให้นักเรียนเลือกมากกว่า 30 ชุมนุม

กิจกรรมรับน้องออก
เป็นกิจกรรมที่จัดขึ้นโดยรุ่นพี่ที่สามารถสอบเข้ามหาวิทยาลัยในปีก่อนๆได้ โดยมีการแนะแนวสาขาการเรียนในคณะหรือมหาวิทยาลัยที่ตนเองสนใจ เพื่อให้น้องเตรียมพร้อมสู่การสอบคัดเลือกเข้าเรียนต่อในระดับอุดมศึกษา

กิจกรรมทางศาสนา
โรงเรียนได้จัดกิจกรรมทำบุญตักบาตรในวันสำคัญทางศาสนา และเทศกาลวันสำคัญต่างๆ ซึ่งจัดขึ้นโดยกลุ่มสาระการเรียนรู้สังคมศึกษา ศาสนา และวัฒนธรรม เพื่อให้นักเรียนได้เข้าถึงและศรัทธาในพระพุทธศาสนามากยิ่งขึ้น นอกจากนั้นยังมีกิจกรรมแห่เทียนพรรษา, กิจกรรมค่ายพุทธบุตร ณ วัดพระศรีมหาธาตุ และกิจกรรมทอดผ้าป่าเพื่อการศึกษา เพื่อนำเงินที่ได้จากการทำบุญมาใช้ในการพัฒนาคุณภาพการเรียนการสอน และสิ่งแวดล้อมของโรงเรียน

พิธีประดับเข็มพระราชลัญจกร
พิธีประดับเข็มพระราชลัญจกรเป็นพิธีที่จัดขึ้นเพื่อประดับเข็มให้แก่นักเรียนชั้นมัธยมศึกษาตอนปลายที่เข้าปีการศึกษาใหม่ทุกคนในวันไหว้ครูของโรงเรียน เพื่อแสดงถึงความจงรักภักดีแด่พระบาทสมเด็จพระมหาภูมิพลอดุลยเดชมหาราช บรมนาถบพิตร ผู้สถาปนานาม "มหาวิทยาลัยราชภัฏ" โดยการติดเข็มพระราชลัญจกรนั้นสำหรับนักเรียนชายจะติดหน้าอกเบื้องซ้ายของเสื้อนักเรียน เหนือชื่อและนามสกุล และนักเรียนหญิงจะติดบนเนคไท

พิธีถวายพวงมาลาและราชสักการะ พระบรมราชานุสาวรีย์รัชกาลที่ 5
พิธีถวายพวงมาลาและราชสักการะ พระบรมราชานุสาวรีย์รัชกาลที่ 5 จัดขึ้นในวันปิยมหาราช เพื่อถวายราชสักการะพระบรมราชานุสาวรีย์พระบาทสมเด็จพระจุลจอมเกล้าเจ้าอยู่หัวที่ทรงสถาปนาโรงเรียนฝึกหัดอาจารย์ ในปี พ.ศ. 2435 อันเป็นฐานรากของมหาวิทยาลัยราชภัฏพระนครในปัจจุบัน โดยโรงเรียนมีความเกี่ยวข้องในฐานะที่เป็นหน่วยงานหนึ่งของมหาวิทยาลัยราชภัฏพระนครมาตลอด โดยพิธีจัดขึ้น ณ ลานพระบรมราชานุสาวรีย์รัชกาลที่ 5 ซึ่งประดิษฐานอยู่ด้านหน้าสำนักอธิการบดี

วันวิชาการสาธิตราชภัฏพระนคร
เป็นการแสดงผลงานทางวิชาการด้านต่างๆ ของอาจารย์และนักเรียนในแต่ละกลุ่มสาระการเรียนรู้ ตลอดจนเป็นเวทีกลาง ในการแลกเปลี่ยนทรรศนะ และแสดงความคิดเห็นแนวคิดทางวิชาการต่างๆ โดยให้บุคคลภายในและภายนอกโรงเรียนฯ ได้เล็งเห็นถึงความสามารถของบุคลากรของโรงเรียน โดยกำหนดวันจัดงานอยู่ในช่วงภาคเรียนที่ 1 (ปลายเดือนกรกฎาคม)

วันสถาปนาโรงเรียน
จัดขึ้นทุกวันที่ 1 กรกฎาคมของทุกปี มีกิจกรรมบำเพ็ญกุศลทางศาสนา และกิจกรรมมอบรางวัลเกียรติคุณแก่ผู้อุปการะคุณต่อโรงเรียน

วันสายสัมพันธ์ พ.ม.
งานสายสัมพันธ์ พ.ม. เป็นงานที่จัดขึ้นเพื่อเป็นสถานที่พบปะสังสรรค์ของศิษย์เก่า พ.ม. ตั้งแต่รุ่นแรกจนถึงรุ่นปัจจุบัน อีกทั้งเป็นงานเลี้ยงฉลองสำหรับนักเรียนมัธยมศึกษาปีที่ 6 ที่เหน็ดเหนื่อยจากการสอบเข้ามหาวิทยาลัย โดยลักษณะเป็นงานเลี้ยงโต๊ะจีน ภายในงานมีกิจกรรมการแสดงของนักเรียนและอาจารย์รุ่นปัจจุบัน การบรรเลงดนตรี การมอบรางวัลแก่ศิษย์เก่าดีเด่นที่สร้างคุณประโยชน์และชื่อเสียง ต่อโรงเรียนและประเทศชาติ นอกจากนี้ยังมีกิจกรรมและเกมส์ต่างๆที่สร้างความสนุกสนานเพลิดเพลิน โดยงานจะจัดขึ้นราวเดือนมีนาคม - เมษายน ของทุกปี ณ สนามฟุตบอลโรงเรียน

สาธิตราชภัฏสัมพันธ์
สาธิตราชภัฏสัมพันธ์เป็นการแข่งขันกีฬา การประกวดขบวนพาเหรด กองเชียร์ และผู้นำเชียร์ระหว่างโรงเรียนมัธยมสาธิตในสังกัดมหาวิทยาลัยราชภัฏ เพื่อสร้างความสัมพันธ์อันดีงาม โดยจะจัดขึ้นทุกปีการศึกษาราวเดือนธันวาคมของทุกปี ปัจจุบันจัดการแข่งขันมาแล้ว 31 ครั้ง ซึ่งโรงเรียนมัธยมสาธิตวัดพระศรีมหาธาตุ มหาวิทยาลัยราชภัฏพระนคร เคยได้รับเกียรติให้เป็นเจ้าภาพจัดการแข่งขันถึง 4 ครั้ง ได้แก่ครั้งที่ 6 ครั้งที่ 11 ครั้งที่ 19 ภายใต้ชื่อการแข่งขันว่า "พระศรีเกมส์" ณ สนามกีฬากองทัพอากาศ (จันทรุเบกษา) และสนามกีฬากองทัพอากาศ (ธูปะเตมีย์) กรุงเทพมหานคร และล่าสุดครั้งที่ 29 ภายใต้ชื่อการแข่งขันว่า "เพชรพระศรีเกมส์" ณ มหาวิทยาลัยธรรมศาสตร์ (ศูนย์รังสิต) จังหวัดปทุมธานี

การเดินทาง
----------

โรงเรียนมัธยมสาธิตวัดพระศรีมหาธาตุ มหาวิทยาลัยราชภัฏพระนคร มีประตูทางเข้าออก 2 เส้นทาง การเดินทางมายังโรงเรียนสามารถเดินทางมาได้ ดังนี้

1. **ประตูถนนแจ้งวัฒนะ**  (ประตูหลัก) รถโดยสารประจำทางที่ผ่านถนนแจ้งวัฒนะ ของ ขสมก. ได้แก่ สาย 51(รถเอกชนร่วมบริการ), 59 
, 95 ก, 150 (รถเอกชนร่วมบริการ), 356 (รถร่วม), 513, 524 (รถเอกชนร่วมบริการ), 554 1-31 และรถประจำทางสวัสดิการกองทัพอากาศ (ปากเกร็ด - ดอนเมือง - สะพานใหม่)

2. **ประตูหลังมหาวิทยาลัยราชภัฏพระนคร** รถโดยสารประจำทางที่ผ่านถนนพหลโยธิน เขตบางเขน (วัดพระศรีมหาธาตุ) ของ ขสมก. ได้แก่ สาย 26, 29, 34, 39, 51, 59, 95, 107, 114, 126, 129, 185, 503, 522 และ 543 โดยลงที่ป้ายวัดพระศรีมหาธาตุ ผ่านเข้าไปทางด้านหลังวัดพระศรีมหาธาตุเพื่อเข้าสู่ประตูด้านหลังที่เชื่อมกับมหาวิทยาลัยราชภัฏพระนคร (บริเวณหอพักนักศึกษา พระนครนิเวศ)

ศิษย์เก่าที่มีชื่อเสียง
-----------------------

* พลเอกสนธิ บุญยรัตกลิน อดีตผู้บัญชาการทหารบก ลำดับที่ 35 อดีตประธานคณะมนตรีความมั่นคงแห่งชาติ (คมช.) และอดีตรองนายกรัฐมนตรีในสมัยรัฐบาลพลเอกสุรยุทธ์ จุลานนท์
* พลอากาศเอกปอง มณีศิลป์ อดีตผู้บัญชาการทหารอากาศ ลำดับที่ 18
* พลอากาศเอกคณิต สุวรรณเนตร รองผู้บัญชาการทหารสูงสุด อดีตผู้ช่วยผู้บัญชาการทหารอากาศ นายกสมาคมศิษย์เก่าโรงเรียนวัดพระศรีมหาธาตุ เลขานุการประธานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ สมาชิกสภาปฏิรูปแห่งชาติ และประธานคณะกรรมาธิการขับเคลื่อนการปฏิรูปประเทศด้านสื่อสารมวลชน สภาปฏิรูปแห่งชาติ
* พลเอกวรวิทย์ พรรณสมัย ที่ปรึกษาพิเศษกองทัพบก อดีตผู้บัญชาการโรงเรียนนายร้อยพระจุลจอมเกล้า
* พิษณุ นิลกลัด พิธีกร, ผู้ประกาศข่าว, ผู้บรรยายการแข่งขันกีฬา และคอลัมนิสต์
* จอมขวัญ หลาวเพ็ชร์ พิธีกร, ผู้ประกาศข่าว
* ถั่วแระ เชิญยิ้ม ดาวตลกชื่อดัง
* หนูดี วนิษา เรซ ผู้เชี่ยวชาญด้านอัจฉริยภาพคนแรกของเมืองไทย
* พล่ากุ้ง วรชาติ ธรรมวิจินต์ นักจัดรายการวิทยุ Hotwave 91.5 MHz
* แทน ธนารัตน์ พัฒนศิริ อดีตนักจัดรายการวิทยุ SEED F.M. 97.5 MHz / พิธีกร
* บอส เดชบดินทร์ ฉายทองดี พิธีกรรายการโทรทัศน์ / นักแสดงค่าย Exact
* แนน วาทิยา รวยนิรัตน์ นักร้อง วง Cream สังกัด GMM Grammy
* บอม ณพวัชร คชาชีวะ นักดนตรี (เบส) วง Retrospect สังกัด GMM Grammy
* น๊อต ธนพล ศรีกาญจนา นักดนตรี(กีต้าร์) วง Retrospect สังกัด GMM Grammy
* ใหม่ ปณิตา เครือวงศ์ นักร้อง วง Zig-Zag (พ.ศ. 2546)
* ตวง พัชวัตร อากาศบดี ประธานนักเรียนรุ่นที่ 47 / ผู้เข้าแข่งขันรายการ Coffee Master
* มิคกี้ กฤตนาท พัฒนถาบุตร รองชนะเลิศอันดับ 4 การประกวด DOMON MAN 2009 / นักแสดง
* เอ๋ย ณัฐพร สุทธิสว่างวงศ์ 1 ใน 4 กับตัน BRAND'S Admission Reality ปี4
* เปา ธนาคม สิทธิอัฐกร ผู้ออกแบบชุดประจำชาติ 'นาฏยมาลี' ในการประกวดมิสยูนิเวิร์ส 2013
* มะมิ้ว ณัฐรชา วิริยะสัทธา นางแบบ
* เถิกศักดิ์ แหลมสกุล นักดนตรี (กีต้าร์,นักร้องนำ) วง Duck
* จิด้า จิดาภา ศิริบัญชาวรรณ ศิลปินสังกัด MBO Teen Entertainment ในเครือ GMM Grammy
* ปลื้ม พงษ์พิศาล นักแสดงสังกัด GMM TV

ดูเพิ่ม
-------

* สาธิตราชภัฏสัมพันธ์ การแข่งขันกีฬาและกิจกรรมต่างๆระหว่างโรงเรียนมัธยมสาธิตในสังกัดมหาวิทยาลัยราชภัฏทั้ง 9 แห่ง
* โรงเรียนสาธิตในสังกัดมหาวิทยาลัยราชภัฏ
* วัดพระศรีมหาธาตุวรมหาวิหาร

อ้างอิง
-------

1. ↑  ข้อมูลจำเพาะ: คู่มือนักเรียน ปีการศึกษา 2550 หน้า12-13
2. 1 2 3 4
3. ↑
4. ↑  "สำเนาที่เก็บถาวร" (PDF). คลังข้อมูลเก่าเก็บจากแหล่งเดิม (PDF)เมื่อ 2020-06-14. สืบค้นเมื่อ 2020-06-14.
5. ↑  สาธิตสัมพันธ์ "พระศรีเกมส์" 6-7 ธันวาคม  จาก เด็กดี.คอม
6. ↑  "สำเนาที่เก็บถาวร". คลังข้อมูลเก่าเก็บจากแหล่งเดิมเมื่อ 2020-06-14. สืบค้นเมื่อ 2020-06-14.
7. ↑  ขสมก. สายรถ 59[*ลิงก์เสีย*] จาก เว็บไซต์องค์การขนส่งมวลชนกรุงเทพ
8. ↑  ขสมก. สายรถ 95 ก[*ลิงก์เสีย*] จาก เว็บไซต์องค์การขนส่งมวลชนกรุงเทพ
9. ↑  ขสมก. สายรถ 150[*ลิงก์เสีย*] จาก เว็บไซต์องค์การขนส่งมวลชนกรุงเทพ
10. ↑  ขสมก. สายรถ 554 เก็บถาวร 2008-07-26 ที่ เวย์แบ็กแมชชีน จาก เว็บไซต์องค์การขนส่งมวลชนกรุงเทพ
11. ↑  ขสมก. รถประจำทางสายที่ผ่าน "บางเขน (วัดพระศรีมหาธาตุ)"[*ลิงก์เสีย*] (ข้อมูลคลาดเคลื่อน เนื่องจากแหล่งอ้างอิงไม่มีการปรับปรุงแก้ไขข้อมูล) จาก เว็บไซต์องค์การขนส่งมวลชนกรุงเทพ

แหล่งข้อมูลอื่น
---------------

* เว็บไซต์ทางการ
* โรงเรียนมัธยมสาธิตวัดพระศรีมหาธาตุ มหาวิทยาลัยราชภัฏพระนคร ที่เฟซบุ๊ก

| * ด
* ค
* ก
ไทย รายชื่อโรงเรียนสาธิตในประเทศไทย |
| --- |
| มหาวิทยาลัยรัฐ/  มหาวิทยาลัยในกำกับของรัฐ | เกษตรศาสตร์ • เกษตรศาสตร์ กำแพงแสน • ขอนแก่น • ขอนแก่น หนองคาย • จุฬาลงกรณ์ • เชียงใหม่ • ธรรมศาสตร์ • นครพนม • นเรศวร • บูรพา • บูรพา อาชีวศึกษา • พระจอมเกล้าเจ้าคุณทหารลาดกระบัง • พระจอมเกล้าธนบุรี • พะเยา • มหาสารคาม • มหิดล • รามคำแหง • รามคำแหง บางนา • ศรีนครินทรวิโรฒ ปทุมวัน • ศรีนครินทรวิโรฒ ประสานมิตร • ศรีนครินทรวิโรฒ องครักษ์ • ศิลปากร • สงขลานครินทร์ • สงขลานครินทร์ อิสลามศึกษา • สวนดุสิต • สวนดุสิต ลำปาง • สวนดุสิต สุพรรณบุรี • สวนดุสิต นครนายก |
| มหาวิทยาลัยราชภัฏ | กาญจนบุรี • จันทรเกษม • เชียงราย • เชียงใหม่ • เทพสตรี • ธนบุรี • นครปฐม • นครราชสีมา • นครศรีธรรมราช • นครสวรรค์ • บ้านสมเด็จเจ้าพระยา • พระนคร • พระนครศรีอยุธยา • พิบูลสงคราม • เพชรบุรี • เพชรบูรณ์ • มหาสารคาม • ยะลา • ร้อยเอ็ด • รำไพพรรณี • เลย • วไลยอลงกรณ์ ในพระบรมราชูปถัมภ์ • ศรีสะเกษ • สกลนคร • สงขลา • สวนสุนันทา • สุรินทร์ • หมู่บ้านจอมบึง • อุดรธานี • อุตรดิตถ์ • อุบลราชธานี |
| มหาวิทยาลัย  เทคโนโลยีราชมงคล | สาธิตนวัตกรรม ธัญบุรี • อนุบาลสาธิตราชมงคล ธัญบุรี • อีสาน |
| มหาวิทยาลัยเอกชน | กรุงเทพธนบุรี • การจัดการปัญญาภิวัฒน์ • รังสิต • รังสิต เชียงใหม่ • สาธิตปฐมวัย มหาวิทยาลัยหอการค้าไทย |
| กิจกรรม | สาธิตสามัคคี • สาธิตราชภัฏสัมพันธ์ • สาธิตวิชาการ |

| * ด
* ค
* ก
หน่วยงานในมหาวิทยาลัยราชภัฏพระนคร |
| --- |
| คณะ | มนุษยศาสตร์และสังคมศาสตร์ · วิทยาการจัดการ · วิทยาศาสตร์และเทคโนโลยี · เทคโนโลยีอุตสาหกรรม · บัณฑิตวิทยาลัย |  |
| วิทยาลัย | วิทยาลัยการฝึกหัดครู · พุทธวิชชาลัย · วิทยาลัยชัยบาดาลพิพัฒน์ · วิทยาลัยนานาชาติพระนคร |
| **กอง/สำนัก** | สำนักงานอธิการบดี · สำนักส่งเสริมวิชาการและงานทะเบียน · สำนักวิทยบริการและเทคโนโลยีสารสนเทศ · สำนักงานโครงการบัณฑิตศึกษา · สำนักงานโครงการผนึกกำลัง · กองพัฒนานักศึกษา · กองนโยบายและแผน · สำนักศิลปวัฒนธรรม · สำนักกิจการพิเศษ · กองประกันคุณภาพการศึกษา · กองบริหารงานบุคคล · สำนักงานวิเทศสัมพันธ์ |
| ศูนย์ | ศูนย์เทคโนโลยีสารสนเทศ · ศูนย์บริการการศึกษา · ศูนย์ภาษา · ศูนย์ฝึกอบรมคอมพิวเตอร์ · ศูนย์เวชศึกษาป้องกัน · ศูนย์คอมพิวเตอร์กราฟิก · ศูนย์การเรียนรู้เพื่อพัฒนาท้องถิ่น · ศูนย์วิทยาศาสตร์และวิทยาศาสตร์ประยุกต์ · ศูนย์สิ่งแวดล้อมศึกษา |
| **หน่วยงานอื่นในสังกัด** | สถาบันวิจัยและพัฒนา · ศูนย์ฝึกประสบการณ์วิชาชีพ พระนครแกรนด์วิว · ศูนย์หนังสือมหาวิทยาลัย · สภามหาวิทยาลัย · สภาคณาจารย์ · สมาคมศิษย์เก่า · สหกรณ์มหาวิทยาลัย · โรงเรียนมัธยมสาธิตฯ · โรงเรียนประถมสาธิตฯ · ศูนย์การบริบาลและพัฒนาเด็กปฐมวัย |

| * ด
* ค
* ก
สถานศึกษาในเขตบางเขน |
| --- |
| โรงเรียน | 
* โรงเรียนไตรรัตนาภิรักษ์
* โรงเรียนไทยนิยมสงเคราะห์
* โรงเรียนธนศิลป์
* โรงเรียนนิเวศน์วารินทร์
* โรงเรียนบ้านคลองบัว
* โรงเรียนบ้านบัวมล
* โรงเรียนประชาภิบาล
* โรงเรียนปราโมชวิทยาทาน
* โรงเรียนปราโมชวิทยารามอินทรา
* โรงเรียนเพชราวุธวิทยา
* โรงเรียนรัตนโกสินทร์สมโภชบางเขน
* โรงเรียนวัดไตรรัตนาราม
* โรงเรียนมัธยมสาธิตวัดพระศรีมหาธาตุ มหาวิทยาลัยราชภัฏพระนคร
* โรงเรียนอมาตยกุล
* โรงเรียนเอี่ยมพานิชวิทยา
* โรงเรียนอุทัยวิทยา
* วิทยาลัยเทคโนโลยีไทยบริหารธุรกิจ
* วิทยาลัยเทคโลโลยีวิบูลย์บริหารธุรกิจ รามอินทรา

 |
| สถาบันอุดมศึกษา | 
* มหาวิทยาลัยเกริก
* มหาวิทยาลัยราชภัฏพระนคร

 |
| รายชื่อโรงเรียนในกรุงเทพมหานคร
รายชื่อสถาบันอุดมศึกษาในกรุงเทพมหานคร |